title: Odluka Vijeća (EU) 2019/1332 od 25. lipnja 2019. o potpisivanju, u ime Unije, i privremenoj primjeni Sporazuma o partnerstvu u održivom ribarstvu između Europske unije i Republike Gambije i Protokola o provedbi tog Sporazuma o partnerstvu

text:
                  8.8.2019

                  HR

                  Službeni list Europske unije

                  L 208/1

         ODLUKA VIJEĆA (EU) 2019/1332
         od 25. lipnja 2019.
         o potpisivanju, u ime Unije, i privremenoj primjeni Sporazuma o partnerstvu u održivom ribarstvu između Europske unije i Republike Gambije i Protokola o provedbi tog Sporazuma o partnerstvu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
         uzimajući u obzir prijedlog Europske komisije,
         uzimajući u obzir preporuku Komisije i odluku Vijeća o odobravanju otvaranja pregovora,
         budući da:

                     (1)

                     Komisija je u ime Unije u pregovorima dogovorila Sporazum o partnerstvu u održivom ribarstvu između Europske unije i Republike Gambije („Sporazum o partnerstvu”) te Protokol o provedbi Sporazuma o partnerstvu („Protokol”). Sporazum o partnerstvu i Protokol parafirani su 19. listopada 2018.

                     (2)

                     Sporazumom o partnerstvu stavlja se izvan snage Sporazum između Europske ekonomske zajednice i Vlade Republike Gambije o ribolovu u obalnim vodama Gambije (1), koji je stupio na snagu 2. lipnja 1987.

                     (3)

                     Cilj je Protokola omogućiti Uniji i Republici Gambiji bliskiju suradnji na promicanju održive ribarstvene politike i odgovornog iskorištavanja ribolovnih resursa u gambijskim vodama.

                     (4)

                     Sporazum o partnerstvu i Protokol trebalo bi potpisati. Kako bi se osigurao brz početak ribolovnih aktivnosti plovila Unije, Sporazum o partnerstvu i Protokol trebali bi se privremeno primjenjivati od njihova potpisivanja do završetka postupaka potrebnih za njihovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma o partnerstvu u održivom ribarstvu između Europske unije i Republike Gambije i Protokola o provedbi Sporazuma o partnerstvu u održivom ribarstvu između Europske unije i Republike Gambije, podložno sklapanju tih akata.
            Tekstovi Sporazuma o partnerstvu i Protokola priloženi su ovoj Odluci.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma o partnerstvu i Protokola u ime Unije.

            Članak 3.
            Sporazum o partnerstvu se, u skladu s njegovim člankom 14., privremeno primjenjuje od datuma njegova potpisivanja do završetka postupaka potrebnih za njegovo stupanje na snagu. (2)

            Članak 4.
            Protokol se, u skladu s njegovim člankom 13., privremeno primjenjuje od datuma njegova potpisivanja do završetka postupaka potrebnih za njegovo stupanje na snagu. (3)

            Članak 5.
            Ova Odluka stupa na snagu na dan donošenja.

            Sastavljeno u Luxembourgu 25. lipnja 2019.

                  Za Vijeće

                  Predsjednik

               A. ANTON

            (1)  SL L 146, 6.6.1987., str. 3.

            (2)  Glavno tajništvo Vijeća objavit će datum od kojeg će se Sporazum o partnerstvu privremeno primjenjivati u Službenom listu Europske unije.

            (3)  Glavno tajništvo Vijeća objavit će datum od kojeg će se Protokol privremeno primjenjivati u Službenom listu Europske unije.


title: Odluka (EU) 2019/1376 Europske središnje banke od 23. srpnja 2019. o prenošenju ovlasti za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2019/23)

text:
                  28.8.2019

                  HR

                  Službeni list Europske unije

                  L 224/1

         ODLUKA (EU) 2019/1376 EUROPSKE SREDIŠNJE BANKE
         od 23. srpnja 2019.
         o prenošenju ovlasti za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2019/23)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 4. stavak 1. točke (a), (b), (c) i (d), te članak 4. stavak 3., članak 6. stavak 4., članak 14. stavke 3. i 5., članak 15. stavak 3. i članak 17. stavak 1.,
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (2), a posebno njezin članak 4.,
         budući da:

                     (1)

                     Unutar okvira članka 6. Uredbe (EU) br. 1024/2013, Europska središnja banka (ESB) obavlja isključivu zadaću nadzora kreditnih institucija s ciljem osiguravanja dosljedne primjene nadzornih standarda, jačanja financijske stabilnosti i osiguravanja jednakih uvjeta.

                     (2)

                     U skladu s člankom 4. stavkom 1. točkom (a) Uredbe (EU) br. 1024/2013, ESB je isključivo nadležan za povlačenje odobrenja za rad kreditnih institucija sa sjedištem u državama članicama sudionicama.

                     (3)

                     U skladu s člankom 4. stavkom 1. točkom (c) Uredbe (EU) br. 1024/2013, ESB je isključivo nadležan za procjenu obavijesti o stjecanju i raspolaganju kvalificiranim udjelima u kreditnim institucijama, osim u slučaju sanacije banke.

                     (4)

                     U skladu s člankom 4. stavkom 1. točkom (b) Uredbe (EU) br. 1024/2013 ESB je isključivo nadležan, u svrhu bonitetnog nadzora, za obavljanje zadaća koje nadležno tijelo matične države članice ima sukladno relevantnom pravu Unije u odnosu na kreditne institucije sa sjedištem u državi članici sudionici koje žele osnovati podružnicu ili pružati prekogranične usluge u državi članici nesudionici. Pored toga, u skladu s člankom 17. stavkom 1. Uredbe (EU) br. 1024/2013 i člankom 11. stavcima 1. i 3. Uredbe (EU) br. 468/2014 Europske središnje banke (ESB/2014/17) (3), svaki značajni nadzirani subjekt koji želi osnovati podružnicu na državnom području druge države članice mora obavijestiti nacionalno nadležno tijelo države članice sudionice u kojoj značajni nadležni subjekt ima glavnu upravu o svojoj namjeri. U skladu s člankom 11. stavkom 3. Uredbe (EU) br. 468/2014 (ESB/2014/17), ako u roku od dva mjeseca od primitka obavijesti ESB ne donese drugačiju odluku, podružnica može biti osnovana i započeti obavljati svoje djelatnosti.

                     (5)

                     U skladu s člankom 4. stavkom 1. točkama (b) i (d) Uredbe (EU) br. 1024/2013 u vezi s člankom 34. stavkom 1. točkom (d) Direktive 2013/36/EU Europskog parlamenta i Vijeća (4), ESB ima isključivu nadležnost za obavljanje zadaće, koje nadležno tijelo matične države članice ima sukladno relevantnom pravu Unije, davanja suglasnosti (značajnoj) kreditnoj instituciji koja je izjavila da solidarno jamči za obveze koje je preuzela financijska institucija koja je njezino društvo kćer, a koja ima namjeru obavljati djelatnosti navedene u Prilogu I. Direktive 2013/36/EU u državi članici sudionici ili u drugoj državi članici osnivanjem podružnice ili pružanjem usluga.

                     (6)

                     ESB kao nadzorno tijelo treba svake godine donijeti značajan broj odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija. Kako bi se olakšao postupak donošenja odluka, odluka o prenošenju je potrebna u odnosu na donošenju tih odluka koje ESB redovito donosi i koje obuhvaćaju samo ograničene diskrecijske ovlasti. Sud Europske unije prepoznao je da je prenošenje ovlasti neophodno radi omogućavanja instituciji od koje se zahtijeva donošenje značajnog broja odluka da obavlja svoje dužnosti. Slično tomu, prepoznao je potrebu osiguravanja da tijela nadležna za donošenje odluka mogu djelovati na načelu svojstvenom svim institucionalnim sustavima (5).

                     (7)

                     Prenošenje ovlasti za donošenje odluka trebalo bi biti ograničeno i razmjerno, a opseg prenošenja treba biti jasno utvrđen.

                     (8)

                     Odluka (EU) 2017/933 (ESB/2016/40) utvrđuje postupak koji je potrebno poštovati za donošenje odluka o prenošenju ovlasti u vezi s nadzorom i osobe kojima se mogu prenijeti ovlasti za donošenje odluka. Ta Odluka ne utječe na izvršavanje ESB-ovih nadzornih zadaća i bez utjecaja je na nadležnost Nadzornog odbora za predlaganje dovršenih nacrta odluka Upravnom vijeću.

                     (9)

                     Kada nisu ispunjeni kriteriji za donošenje delegirane odluke, kako su utvrđeni u ovoj odluci, odluke je potrebno donijeti u skladu s postupkom neisticanja prigovora iz članka 26. stavka 8. Uredbe (EU) br. 1024/2013, a kako je dalje razrađen u članku 13.g Odluke ESB/2004/2 (6). Nadalje, postupak neisticanja prigovora trebao bi se također primijeniti ako voditelji radnih jedinica imaju nedoumica o ispunjavanju kriterija procjene zbog složenosti procjene.

                     (10)

                     Nadzorne odluke ESB-a mogu biti podvrgnute administrativnom preispitivanju u skladu s člankom 24. Uredbe (EU) br. 1024/2013, a kako je dalje utvrđeno Odlukom ESB/2014/16 (7). U slučaju takvog administrativnog preispitivanja, Nadzorni odbor trebao bi uzeti u obzir mišljenje Administrativnog odbora za preispitivanja i dostaviti novi nacrt odluke Upravnom vijeću na donošenje u skladu s postupkom neisticanja prigovora,

               DONIJELO JE OVU ODLUKU:

            Članak 1.
            Definicije
            Za potrebe ove Odluke primjenjuju se sljedeće definicije:

                        1.

                        „odluka o sustavu jedinstvene putovnice” znači odluka ESB-a o osnivanju podružnice od strane značajnog nadziranog subjekta u državi članici sudionici ili u drugoj državi članici sudionici na temelju nacionalnog prava kojim se prenosi članak 35. stavak 3. Direktive 2013/36/EU, u vezi s člankom 17. stavkom 1. Uredbe (EU) br. 1024/2013 i člancima 11. I 17. Uredbe (EU) br. 468/2014 (ESB/2014/17).
                        Za potrebe ove odluke, odluka o sustavu jedinstvene putovnice također uključuje odluku ESB-a u skladu s nacionalnim pravom kojim se prenosi članak 34. stavak 1. točka (d) Direktive 2013/36/EU kojim se daje suglasnost izjavi matičnog društva ili društava da solidarno jamče za obvezu koju je preuzela financijska institucija koja je njihovo društvo kćer, koja ima namjeru obavljati djelatnosti navedene u Prilogu I. Direktive 2013/36/EU u državi članici sudionici ili u drugoj državi članici osnivanjem podružnice ili pružanjem usluga;

                        2.

                        „podružnica” znači podružnica kako je utvrđeno u članku 4. stavku 1. točki 17. Uredbe (EU) br. 575/2013 Europskog parlamenta i Vijeća (8);

                        3.

                        „Odluka o kvalificiranim udjelima” znači odluka ESB-a o stjecanju kvalificiranih udjela u nadziranom subjektu (ciljanom subjektu) u skladu s odredbama nacionalnog prava koje prenose članak 22. Direktive 2013/36/EU u vezi s člankom 15. Uredbe (EU) br. 1024/2013;

                        4.

                        „kreditna institucija” znači kreditna institucija kako je definirana u članku 4. stavku 1. točki 1. Uredbe (EU) br. 575/2013;

                        5.

                        „odluka o oduzimanju odobrenja za rad” znači odluka ESB-a o oduzimanju odobrenja za rad kreditnoj instituciji skladu s odredbama nacionalnog prava koje prenose članak 18. Direktive 2013/36/EU u vezi s člankom 14. stavkom 5. Uredbe (EU) br. 1024/2013;

                        6.

                        „odluka o prenošenju ovlasti” i „delegirana odluka” imaju isto značenje kao u članku 3. točkama 2. i 4. Odluke (EU) 2017/933 (ESB/2016/40);

                        7.

                        „voditelji radnih jedinica” znači voditelji radnih jedinica ESB-a kojima je prenesena ovlast za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad;

                        8.

                        „postupak nepodnošenja prigovora” znači postupak utvrđen člankom 26. stavkom 8. Uredbe (EU) br. 1024/2013 i dalje razrađen u članku 13.g Odluke ESB/2004/2;

                        9.

                        „negativna odluka” znači odluka kojom se ne daje odobrenje koje zahtijeva podnositelj zahtjeva, uključujući negativne odluke u skladu s člankom 34. stavkom 1. točkom (d) i člankom 35. stavkom 3. Direktive 2013/36/EU. Odluka s dodatnim odredbama kao što su uvjeti ili obveze smatra se negativnom odlukom osim ako se tim dodatnim odredbama: (a) osigurava da podnositelj zahtjeva ispunjava relevantne pravne zahtjeve iz članka 4. stavka 2., članka 5. stavka 2 i članka 6. stavaka 3. i 4. koji su dogovoreni u pisanom obliku, ili (b) samo potvrđuje jedan ili više postojećih zahtjeva koje podnositelj zahtjeva mora ispuniti u skladu s odredbama članka 4. stavka 2., članka 5. stavka 2, i članka 6. stavaka 3. i 4.ili se zahtijevaju informacije o ispunjavanju jednog ili više takvih uvjeta;

                        10.

                        „značajni nadzirani subjekt” znači značajni nadzirani subjekt kako je definiran u članku 2. točki 16. Uredbe (EU) br. 468/2014 (ESB/2014/17);

                        11.

                        „nadzirani subjekt” znači nadzirani subjekt kako je definiran u članku 2. točki 20. Uredbe (EU) br. 468/2014 (ESB/2014/17);

                        12.

                        „grupa” znači grupa poduzeća a koja se sastoji od matičnog poduzeća i njegovih poduzeća kćeri, ili poduzeća međusobno povezanih odnosom u smislu članka 22. Direktive 2013/34/EU (9) Europskog parlamenta i Vijeća, uključujući svaku njegovu podgrupu;

                        13.

                        „nacionalno nadležno tijelo” znači nadležno tijelo kako je definirano člankom 2. točkom 2. Uredbe (EU) br. 1024/2013;

                        14.

                        „uputa ESB-a” znači dokument, koji je donijelo Upravno vijeće na prijedlog Nadzornog odbora, koji je objavljen na mrežnoj stranici ESB-a i koji daju upute o ESB-ovom shvaćanju pravnih zahtjeva.

            Članak 2.
            Predmet i područje primjene

               1.   Ova Odluka utvrđuje kriterije za delegiranje ovlasti za donošenje odluka voditeljima radnih jedinica ESB-a za donošenje odluka na temelju nacionalnih ovlasti.

               2.   Delegiranje ovlasti za donošenje odluka bez utjecaja je na nadzornu procjenu koja se provodi za potrebe donošenja odluka na temelju nacionalnih ovlasti.

            Članak 3.
            Prenošenje odluka

               1.   U skladu s člankom 4. Odluke (EU) 2017/933 (ESB/2016/40), Upravno vijeće ovime prenosi na voditelje radnih jedinica ESB-a, koje je imenovao Izvršni odbor u skladu s člankom 5. te Odluke, ovlast za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad.

               2.   Odluke o sustavu jedinstvene putovnice, stjecanju kvalificiranih udjela i oduzimanju odobrenja za rad, donose se putem delegirane odluke samo ako su ispunjeni kriteriji za donošenje delegirane odluke, kako su navedeni u člancima 4., 5. i 6.

               3.   Odluke o sustavu jedinstvene putovnice, stjecanju kvalificiranih udjela i oduzimanju odobrenja za rad se ne donose putem delegirane odluke ako se zbog složenosti procjene zahtijeva da se donose temeljem postupka neisticanja prigovora.

               4.   Svako delegiranje ovlasti za donošenje odluka primjenjuje se na donošenje nadzornih odluka i na odobravanje pozitivnih procjena od strane ESB-a kada se ne zahtijeva nadzorna odluka.

               5.   Negativne odluke o sustavu jedinstvene putovnice, stjecanju kvalificiranih udjela i oduzimanju odobrenja za rad se ne donose putem delegirane odluke.

               6.   Kada se odluka o sustavu jedinstvene putovnice, stjecanju kvalificiranih udjela ili oduzimanju odobrenja za rad ne smije donijeti putem delegirane odluke, ona se donosi u skladu s postupkom neisticanja prigovora.

            Članak 4.
            Kriteriji za donošenje delegiranih odluka o kvalificiranim udjelima

               1.   Odluke o kvalificiranim udjelima donose se putem delegirane odluke ako su ispunjeni svi sljedeći kriteriji:

                           (a)

                           stjecanje kvalificiranog udjela je ishod dodavanja ili oduzimanja posredničkog sloja u strukturi grupe stjecatelja;

                           (b)

                           stjecanje kvalificiranog udjela dovodi do prijenosa vlasništva u ciljanom subjektu s jednog nadređenog tijela drugom nadređenom tijelu unutar iste grupe;

                           (c)

                           stjecanje kvalificiranog udjela je ishod povećanja postojećeg kvalificiranog udjela, osim ako je od zadnje procjene došlo do značajnih promjena koje utječu na barem jedan kriterij procjene ili stjecatelj stekne kontrolu nad ciljanim subjektom.

               2.   Procjena stjecanja kvalificiranih udjela provodi se u skladu s člankom 23. Direktive 2013/36/EU, kako je prenesen u nacionalno pravo, također uzimajući u obzir sve primjenjive upute ESB-a ili slične akte, koje ESB može izdati, kao i smjernice europskih nadzornih tijela (10).

            Članak 5.
            Kriteriji za donošenje delegiranih odluka o oduzimanju odobrenja za rad

               1.   Odluke o oduzimanju odobrenja za radi mogu se donijeti putem delegirane odluke ako su ispunjeni svi sljedeći kriteriji:

                           (a)

                           odluka je donesena na temelju zahtjeva nadziranog subjekta ili zbog spajanja odnosno pripajanja, što dovodi do prestanka postojanja nadziranog subjekta.

                           (b)

                           kod nadziranog subjekta se više ne nalaze depoziti stanovništva nakon što oduzimanje odobrenja za rad stupi na snagu;

                           (c)

                           oduzimanje odobrenja je povezano s reorganizacijom unutar grupe.

               2.   Procjena oduzimanja odobrenja provodi se u skladu s člankom 18. Direktive 2013/36/EU, kako je prenesen u nacionalno pravo, također uzimajući u obzir sve primjenjive upute ESB-a ili slične akte koje ESB može izdati.

            Članak 6.
            Kriteriji za donošenje delegiranih odluka o sustavu jedinstvene putovnice

               1.   Odluke o sustavu jedinstvene putovnice u skladu s člankom 11. i člankom 17. stavkom 1. Uredbe (EU) br. 468/2014 (ESB/2014/17) o osnivanju podružnice od strane značajnog nadziranog subjekta mogu se donijeti putem delegirane odluke ako ukupna imovina podružnice, kako je procijenjena u programu poslovanja, ne prelazi 10 % ukupne imovine značajnog nadziranog subjekta.

               2.   Odluke o sustavu jedinstvene putovnice u skladu s nacionalnim pravom kojim se prenosi članak 34. stavak 1. točka (d) Direktive 2013/36/EU koje daju suglasnost izjavi matičnog društva ili društava da solidarno jamče za obveze koje je preuzela financijska institucija koja je njihovo društvo kćer, mogu se donijeti putem delegirane odluke ako procijenjena odgovornost matičnog društva na temelju jamstva, a u skladu s poslovnim planom djelatnosti koje se provode u skladu s odlukom o sustavu jedinstvene putovnice, ne prelazi 10 % ukupne imovine matičnog društva na pojedinačnoj razini.

               3.   Procjena zahtjeva za donošenje odluka o sustavu jedinstvene putovnice u skladu s člankom 11. i člankom 17. stavkom 1. Uredbe (EU) br. 468/2014 (ESB/2014/17) provodi se u skladu s odgovarajućim odredbama nacionalnog prava kojima se prenosi članak 35. stavak 3. Direktive 2013/36/EU, također uzimajući u obzir sve primjenjive upute ESB-a ili slične akte, koje ESB može izdati.

               4.   Procjena zahtjeva za donošenje odluka o sustavu jedinstvene putovnice u skladu s odredbama nacionalnog prava kojima se prenosi članak 34. stavak 1. točka (d) Direktive 2013/36/EU provodi se u skladu s odgovarajućim odredbama nacionalnog prava kojima se prenose članci 34., 35. i 39. Direktive 2013/36/EU, također uzimajući u obzir sve primjenjive upute ESB-a ili slične akte koje ESB može izdati.

            Članak 7.
            Prijelazna odredba
            Ova se odluka ne primjenjuje na slučajeve kada su nacionalna nadležna tijela dostavila ESB-u nacrt prijedloga odluke za kvalificiranim udjelima ili odluke o oduzimanju odobrenja za rad, ili kada je nacionalno nadležno tijelo prije stupanja na snagu ove Odluke dostavilo ESB-u obavijest u vezi namjere značajnog nadziranog tijela o osnivanju podružnice ili davanja jamstva za obveze koje je preuzela financijska institucija koja je njihovo društvo kćer.

            Članak 8.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 23. srpnja 2019.

                  Predsjednik ESB-a

               Mario DRAGHI

            (1)  SL L 287, 29.10.2013., str. 63.

            (2)  SL L 141, 1.6.2017., str. 14.

            (3)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

            (4)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ i stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).

            (5)  Presuda Suda Europske unije od 23. rujna 1986., AKZO Chemie protiv Komisije, 5/85, ECLI:EU:C:1986:328, stavak 37.; i presuda Suda Europske unije od 26. svibnja 2005., Carmine Salvatore Tralli protiv ESB-a, C-301/02 P, ECLI:EU:C:2005:306, stavak 59.

            (6)  Odluka ESB/2004/2 od 19. veljače 2004. o donošenju Poslovnika Europske središnje banke (SL L 80, 18.3.2004., str. 33.).

            (7)  Odluka ESB/2014/16 od 14. travnja 2014. o osnivanju Administrativnog odbora za preispitivanja i njegovih pravila postupanja (SL L 175, 14.6.2014., str. 47.).

            (8)  Uredba (EU) br. 575/2013 Europskog parlamenta i vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).

            (9)  Direktiva 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i povezanim izvješćima za određene vrste poduzeća, o izmjeni Direktive 2006/43/EZ Europskog parlamenta i Vijeća i o stavljanju izvan snage direktiva Vijeća 78/660/EEZ i 83/349/EEZ (SL L 182, 29.6.2013., str. 19.).

            (10)  Europsko nadzorno tijelo za bankarstvo, Europsko nadzorno tijelo za osiguranje i strukovno mirovinsko osiguranje i Europsko nadzorno tijelo za vrijednosne papire i tržišta kapitala, Zajedničke smjernice za bonitetnu procjenu stjecanja i povećanja kvalificiranih udjela u financijskom sektoru, JC/GL/2016/01.


title: Odluka (EU) 2019/1377 Europske središnje banke od 31. srpnja 2019. o imenovanju voditelja radnih jedinica za donošenje delegiranih odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2019/26)

text:
                  28.8.2019

                  HR

                  Službeni list Europske unije

                  L 224/6

         ODLUKA (EU) 2019/1377 EUROPSKE SREDIŠNJE BANKE
         od 31. srpnja 2019.
         o imenovanju voditelja radnih jedinica za donošenje delegiranih odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2019/26)
         IZVRŠNI ODBOR EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 11. stavak 6.
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (1), a posebno njezine članke 4. i 5.,
         uzimajući u obzir Odluku (EU) 2019/1376 Europske središnje banke od 23. srpnja 2019. o prenošenju ovlasti za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija (ESB/2019/23) (2), a posebno njezin članak 3.,
         uzimajući u obzir Odluku ESB/2004/2 od 19. veljače 2004. o donošenju Poslovnika Europske središnje banke (3), a posebno njezin članak 10.,
         budući da:

                     (1)

                     Kako bi se razmotrio značajan broj odluka koje Europska središnja banka (ESB) treba donijeti radi obavljanja svojih nadzornih zadaća, utvrđen je postupak za donošenje posebnih delegiranih odluka.

                     (2)

                     Odluka o prenošenju ovlasti proizvodi učinke nakon donošenja odluke Izvršnog odbora kojom se imenuje jedna ili više voditelja radnih jedinica za donošenje odluka na temelju odluke o prenošenju ovlasti.

                     (3)

                     Izvršni odbor treba kod imenovanja voditelja radnih jedinica uzeti u obzir važnost odluke o prenošenju ovlasti i broj adresata kojima je potrebno dostaviti delegirane odluke.

                     (4)

                     Provedeno je savjetovanje s predsjednikom Nadzornog odbora o voditeljima radnih jedinica kojima bi trebalo prenijeti ovlast za donošenje odluka o sustavu jedinstvene putovnice, stjecanju kvalificiranih udjela i oduzimanju odobrenja za rad kreditnih institucija.

               DONIO JE OVU ODLUKU:

            Članak 1.
            Definicije
            Za potrebe ove Odluke, primjenjuju se definicije iz članka 1. Odluke (EU) 2019/1376 (ESB/2019/23).

            Članak 2.
            Delegirane odluke o kvalificiranim udjelima

               1.   Delegirane odluke u skladu s člancima 3. i 4. Odluke (EU) 2019/1376 (ESB/2019/23) koje obuhvaćaju značajne nadzirane subjekte kako su definirani u članku 2. točki 16. Uredbe (EU) br. 468/2014 Europske središnje banke (ESB/2014/17) (4), donosi glavni direktor ili zamjenik glavnog direktora Glavne uprave Tajništvo Nadzornog odbora, ili ako oni nisu na raspolaganju, voditelj Odjela za odobrenja i jedan od sljedećih voditelja radnih jedinica:

                           (a)

                           glavni direktor ili zamjenik glavnog direktora Glavne uprave Mikrobonitetni nadzor I, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor I;

                           (b)

                           glavni direktor ili zamjenik glavnog direktora Glavne uprave Mikrobonitetni nadzor II, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor II.

                     Ako delegirana odluka u skladu s člancima 3. i 4. Odluke (EU) 2019/1376 (ESB/2019/23) obuhvaća više od jednog značajnog nadziranog subjekta, odgovarajući nadzirani subjekt je nadzirani subjekt ili grupa u kojima se stječe kvalificirani udio.

               2.   Delegirane odluke u skladu s člancima 3. i 4. Odluke (EU) 2019/1376 (ESB/2019/23) koje ne obuhvaćaju značajne nadzirane subjekte, donosi glavni direktor ili zamjenik glavnog direktora Glavne uprave Mikrobonitetni nadzor III.

            Članak 3.
            Delegirane odluke oduzimanju odobrenja za rad

               1.   Delegirane odluke u skladu s člancima 3. i 5. Odluke (EU) 2019/1376 (ESB/2019/23) u odnosu na značajne nadzirane subjekte kako su definirani u članku 2. točki 16. Uredbe (EU) br. 468/2014 Europske središnje banke (ESB/2014/17), donosi glavni direktor ili zamjenik glavnog direktora Glavne uprave Tajništvo Nadzornog odbora, ili ako oni nisu na raspolaganju, voditelj Odjela za odobrenja i jedan od sljedećih voditelja radnih jedinica:

                           (a)

                           glavni direktor ili zamjenik glavnog direktora Glavne uprave Mikrobonitetni nadzor I, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor I;

                           (b)

                           glavni direktor ili zamjenik glavnog direktora Glavne uprave Mikrobonitetni nadzor II, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor II;

               2.   Delegirane odluke u skladu s člancima 3. i 5. Odluke (EU) 2019/1376 (ESB/2019/23) u odnosu na manje značajne nadzirane subjekte, kako su definirani u članku 2. točki 7. Uredbe (EU) br. 468/2014 (ESB/2014/17) donosi glavni direktor ili zamjenik glavnog direktora Glavne uprave Mikrobonitetni nadzor III.

            Članak 4.
            Delegirane odluke o sustavu jedinstvene putovnice
            Delegirane odluke u skladu s člancima 3. i 6. Odluke (EU) 2019/1376 (ESB/2019/23) donosi jedan od sljedećih voditelja radnih jedinica:

                        (a)

                        glavni direktor ili zamjenik glavnog direktora Glavne uprave Mikrobonitetni nadzor I, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor I;

                        (b)

                        glavni direktor ili zamjenik glavnog direktora Glavne uprave Mikrobonitetni nadzor II, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor II;

            Članak 5.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni, 31. srpnja 2019.

                  Predsjednik ESB-a

               Mario DRAGHI

            (1)  SL L 141, 1.6.2017., str. 14.

            (2)  Vidjeti str. 1 ovoga Službenog lista.

            (3)  SL L 80, 18.3.2004., str. 33.

            (4)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).


title: Odluka (EU) 2019/1378 Europske središnje banke od 9. kolovoza 2019. o izmjeni Odluke ESB/2014/16 o osnivanju Administrativnog odbora za preispitivanja i njegovih pravila postupanja (ESB/2019/27)

text:
                  28.8.2019

                  HR

                  Službeni list Europske unije

                  L 224/9

         ODLUKA (EU) 2019/1378 EUROPSKE SREDIŠNJE BANKE
         od 9. kolovoza 2019.
         o izmjeni Odluke ESB/2014/16 o osnivanju Administrativnog odbora za preispitivanja i njegovih pravila postupanja (ESB/2019/27)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 24.,
         budući da:

                     (1)

                     S obzirom na iskustvo stečeno od uspostavljanja Administrativnog odbora za preispitivanja, potrebno je pojasniti određene aspekte njegovih operativnih pravila, koja su utvrđena u Odluci ESB/2014/16 (2), i prema potrebi, prilagoditi ih, naročito u odnosu na ulogu zamjenika.

                     (2)

                     Europska središnja banka (ESB) je razvila metodologiju za raspodjelu troškova koje su podnositelji zahtjeva i ESB snosili u kontekstu internog administrativnog preispitivanja odluka ESB-a od strane Administrativnog odbora za preispitivanja, prema Uredbi (EU) br. 1024/2013. Ovu je metodologiju potrebno uvrstiti u pravila postupanja

                     (3)

                     Odluku ESB/2014/16 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            Odluka ESB/2014/16 mijenja se kako slijedi:

                        1.

                        članak 3. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   Administrativni odbor za preispitivanja sastoji se od pet članova koje zamjenjuju dva zamjenika pod uvjetima utvrđenim u stavcima 3. i 4.”

                                    (b)

                                    stavak 3. zamjenjuje se sljedećim:

                                       „3.   Zamjenik će privremeno zamijeniti člana Administrativnog odbora u slučaju privremene nesposobnosti. U okviru određenog zahtjeva za preispitivanje, zamjenik će privremeno zamijeniti člana Administrativnog odbora u sljedećim slučajevima:

                                                   (a)

                                                   u bilo kojoj situaciji koja bi mogla izazvait zabrinutost u vezi sukoba interesa kako je utvrđeno u članku 11.1. Kodeksa ponašanja za visoke dužnosnike Europske središnje banke (*1);

                                                   (b)

                                                   ako član nije na raspolaganju iz opravdanih razloga.”;

                                       (*1)  SL C 89, 8.3.2019., str. 2.”;"

                                    (c)

                                    dodaju se sljedeći stavci 4. i 5.:

                                       „4.   Zamjenik će privremeno zamijeniti člana Administrativnog odbora u slučaju trajne nesposobnosti, smrti, ostavke ili razrješenja s dužnosti. U ovom slučaju, oni prestaju biti zamjenici te ih Upravno vijeće imenuje članovima Administrativnog odbora. Umjesto njih imenuju se zamjenici u skladu s postupkom utvrđenom u članku 4.

                                       „5.   Zamjenici u potpunosti sudjeluju u postupku preispitivanja, bilo kao privremeni zamjenici članova Administrativnog odbora ili kao promatrači.”;

                        2.

                        U članku 4., stavak 3. zamjenjuje se sljedećim:

                           „3.   Mandat članova Administrativnog i dvaju zamjenika traje pet godina i može se obnoviti jedanput. U slučaju da zamjenik trajno zamijeni člana Administrativnog odbora u skladu s uvjetima utvrđenim u članku 3. stavku 4., ta se zamjena ne smatra novim imenovanjem ili produljenjem imenovanja, te se smatra da je njihov mandat počeo na dan njihova imenovanja zamjenicima.”;

                        3.

                        U članku 7., stavak 5 zamjenjuje se sljedećim:

                           „5.   U obavijesti o preispitivanju jasno su navedeni potpuni podaci za kontakt podnositelja zahtjeva, tako da tajnik može slati obavijesti podnositelju zahtjeva ili, ovisno o slučaju, njegovu predstavniku. Tajnik će poslati podnositelju zahtjeva potvrdu o primitku obavijesti o preispitivanju, navodeći je li obavijest o preispitivanju potpuna.”;

                        4.

                        u članku 16., stavak 1. zamjenjuje se sljedećim:

                           „1.   Administrativni odbor će donijeti mišljenje o preispitivanju u roku primjerenom žurnosti predmeta, a najkasnije u roku od dva mjeseca od dana primitka potpune obavijesti o preispitivanju, koja sadrži svu dokumentaciju koja se treba podnijeti u skladu s člankom 7. stavkom 4., čiji se primitak potvrđuje u skladu s člankom 7. stavkom 5.”;

                        5.

                        u članku 17. stavak 2. zamjenjuje se sljedećim:

                           „2.   Novi nacrt odluke Nadzornog odbora kojim se zamjenjuje prvotna odluka s odlukom istovjetnog sadržaja ili odluka kojom se ukida ili mijenja prvotna odluka, dostavlja se Upravnom vijeću u roku od 30 dana nakon od primitka mišljenja Administrativnog odbora.”;

                        6.

                        članak 21. mijenja se kako slijedi:

                                    (a)

                                    stavci 3. i 4. brišu se;

                                    (b)

                                    stavak 5. zamjenjuje se sljedećim:

                                       „5.   Upravno vijeće donosi odluku o raspodjeli troškova u skladu s postupkom utvrđenim u članku 13.g stavku 2. Poslovnika Europske središnje banke, na temelju metodologije za raspodjelu troškova utvrđenom u Prilogu ovoj Odluci.”;

                        7.

                        Tekst iz Priloga ovoj Odluci dodaje se kao Prilog Odluci ESB/2014/16.

            Članak 2.
            Završna odredba
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 9. kolovoza 2019.

                  Predsjednik ESB-a

               Mario DRAGHI

            (1)  SL L 287, 29.10.2013., str. 63.

            (2)  Odluka ESB/2014/16 od 14. travnja 2014. o osnivanju Administrativnog odbora za preispitivanja i njegovih pravila postupanja (SL L 175, 14.6.2014., str. 47.).

            PRILOG

                     „PRILOG

                        Metodologija za raspodjelu troškova preispitivanja koje su podnositelj zahtjeva i Europska središnja banka snosili u okviru preispitivanja od strane Administrativnog odbora

                     U slučajevima kada Upravno vijeće ukine ili izmijeni prvotnu odluku ili izmijeni njezin izvršni dio, slijedom obavijesti o preispitivanju, ESB će nadoknaditi troškove koje je podnositelj zahtjeva snosio u okviru preispitivanja, osim bilo kakvih nesrazmjernih troškova koje je podnositelj zahtjeva snosio prilikom podnošenja pisanih ili usmenih dokaza, kao i troškova pravnog zastupanja, koje snosi podnositelj zahtjeva. U svakom slučaju, nadoknada troškova koje je snosio podnositelj zahtjeva od strane ESB-a, ne prelazi 50 000 eura za svako pojedinačno preispitivanje koje je proveo Administrativni odbor.
                     U slučajevima kada Upravno vijeće zamjeni prvotnu odluku s odlukom jednakog sadržaja ili izmijeni neizvršni dio (*1) prvotne odluke slijedom obavijesti o preispitivanju, podnositelj zahtjeva sudjeluje u troškovima koje snosi ESB u okviru preispitivanja. Fizičke osobe moraju platiti paušalni iznos od 500 eura. Pravne osobe moraju platiti paušalni iznos od 5 000 eura. Plaćanje ovog paušalnog iznosa ne dovodi u pitanje primjenu članka 13. ove Odluke.
                     U slučajevima kada podnositelj zahtjeva povuče obavijest o preispitivanju u skladu s člankom 7. stavkom 6. ove Odluke, podnositelj zahtjeva i ESB snose svoje vlastite troškove, ako ih je bilo.

               (*1)  „Neizvršni dio” odnosi se na bilo koji dio odluke koji sadrži razloge i obrazloženje odluke ESB-a, neovisno o tekstu koji se u odluci upotrebljava radi označavanja tog dijela.”


Odluka Komisije od 20/08/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9330 - DENSO CORPORATION / Hirose Plant) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 30/08/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9468 - Centerbridge Partners, L.P. / Solidus Solutions) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 23/08/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9427 - F-Brasile S.r.l. (The Carlyle Group) / Forgital Italy S.p.A.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 23/08/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9437 - Adolf Würth GmbH & Co. KG / Grupo Electro Stocks, S.L.U.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 04/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9476 - Toyota Tsusho Corporation / Maruti Suzuki India Limited / Toyota Tsusho India Private Limited / Suzuki Motor Corporation) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 11/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9494 - Equistone Partners Europe Limited / Heras) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka (EU, Euratom) 2019/1415 Europskog parlamenta od 26. ožujka 2019. o razrješnici za izvršenje proračuna Izvršne agencije za potrošače, zdravlje, poljoprivredu i hranu za financijsku godinu 2017.

text:
               27.9.2019

               HR

               Službeni list Europske unije

               L 249/89

      ODLUKA (EU, Euratom) 2019/1415 EUROPSKOG PARLAMENTA
      od 26. ožujka 2019.
      o razrješnici za izvršenje proračuna Izvršne agencije za potrošače, zdravlje, poljoprivredu i hranu za financijsku godinu 2017.
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0318/2018) (2),

                  —

                  uzimajući u obzir završnu godišnju računovodstvenu dokumentaciju Izvršne agencije za potrošače, zdravlje, poljoprivredu i hranu za financijsku godinu 2017. (3),

                  —

                  uzimajući u obzir izvješće Komisije o daljnjim mjerama u vezi s razrješnicom za financijsku godinu 2016. (COM(2018) 545) i radni dokument službi Komisije priložen tom izvješću,

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2017. (COM(2018) 661) i radni dokument službi Komisije priložen tom izvješću (SWD(2018) 429),

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Izvršne agencije za potrošače, zdravlje, poljoprivredu i hranu za financijsku godinu 2017., s odgovorom Agencije (4),

                  —

                  uzimajući u obzir izjavu o jamstvu (5) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 12. veljače 2019. o razrješnici koju izvršne agencije trebaju dobiti za izvršenje proračuna za financijsku godinu 2017. (05826/2019 – C8-0054/2019),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 62., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (7), a posebno njezine članke 69., 260., 261. i 262.,

                  —

                  uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (8), a posebno njezin članak 14. stavak 3.,

                  —

                  uzimajući u obzir Uredbu Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije u skladu s Uredbom Vijeća (EZ) br. 58/2003 o određivanju statuta izvršnih agencija kojima se dodjeljuju određeni zadaci u upravljanju programima Zajednice (9), a posebno njezin članak 66. prvi i drugi stavak,

                  —

                  uzimajući u obzir Provedbenu odluku Komisije 2013/770/EU оd 17. prosinca 2013. o osnivanju Izvršne agencije za potrošače, zdravlje, poljoprivredu i hranu te o stavljanju izvan snage Odluke 2004/858/EZ (10),

                  —

                  uzimajući u obzir Provedbenu odluku Komisije 2014/927/EU оd 17. prosinca 2014. o izmjeni Provedbene odluke 2013/770/EU radi preoblikovanja „Izvršne agencije za potrošače, zdravlje i hranu” u „Izvršnu agenciju za potrošače, zdravlje, poljoprivredu i hranu” (11),

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0110/2019),

                  A.

                  budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

         1.

            daje razrješnicu direktoru Izvršne agencije za potrošače, zdravlje, poljoprivredu i hranu za izvršenje proračuna Agencije za financijsku godinu 2017.;

         2.

            iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije, kao i u Rezoluciji od 26. ožujka 2019. o tematskim izvješćima Revizorskog suda u okviru davanja razrješnice Komisiji za financijsku godinu 2017. (12);

         3.

            nalaže svojem predsjedniku da ovu Odluku, Odluku o razrješnici za izvršenje općeg proračuna Europske unije za financijsku godinu 2017., dio III. – Komisija i Rezoluciju koja je sastavni dio tih odluka proslijedi direktoru Izvršne agencije za potrošače, zdravlje, poljoprivredu i hranu, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017., str. 1.

         (2)  SL C 348, 28.9.2018., str. 1.

         (3)  SL C 413, 14.11.2018., str. 2.

         (4)  SL C 434, 30.11.2018., str. 16.

         (5)  SL C 434, 30.11.2018., str.229.

         (6)  SL L 298, 26.10.2012., str. 1.

         (7)  SL L 193, 30.7.2018., str. 1.

         (8)  SL L 11, 16.1.2003., str. 1.

         (9)  SL L 297, 22.9.2004., str. 6.

         (10)  SL L 341, 18.12.2013., str. 69.

         (11)  SL L 363, 18.12.2014., str. 183.

         (12)  Usvojeni tekstovi, P8_TA(2019)0243 (vidjeti stranicu 59. ovog Službenog lista).


title: Odluka (EU, Euratom) 2019/1416 Europskog parlamenta od 26. ožujka 2019. o razrješnici za izvršenje proračuna Izvršne agencije Europskog istraživačkog vijeća za financijsku godinu 2017.

text:
               27.9.2019

               HR

               Službeni list Europske unije

               L 249/91

      ODLUKA (EU, Euratom) 2019/1416 EUROPSKOG PARLAMENTA
      od 26. ožujka 2019.
      o razrješnici za izvršenje proračuna Izvršne agencije Europskog istraživačkog vijeća za financijsku godinu 2017.
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0318/2018) (2),

                  —

                  uzimajući u obzir završnu godišnju računovodstvenu dokumentaciju Izvršne agencije Europskog istraživačkog vijeća za financijsku godinu 2017. (3),

                  —

                  uzimajući u obzir izvješće Komisije o daljnjim mjerama u vezi s razrješnicom za financijsku godinu 2016. (COM(2018) 545) i radni dokument službi Komisije priložen tom izvješću,

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2017. (COM(2018) 661) i radni dokument službi Komisije priložen tom izvješću (SWD(2018) 429),

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Izvršne agencije Europskog istraživačkog vijeća za financijsku godinu 2017., s odgovorom Agencije (4),

                  —

                  uzimajući u obzir izjavu o jamstvu (5) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 12. veljače 2019. o razrješnici koju izvršne agencije trebaju dobiti za izvršenje proračuna za financijsku godinu 2017. (05826/2019 – C8-0054/2019),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 62., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (7), a posebno njezine članke 69., 260., 261. i 262.,

                  —

                  uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (8), a posebno njezin članak 14. stavak 3.,

                  —

                  uzimajući u obzir Uredbu Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije u skladu s Uredbom Vijeća (EZ) br. 58/2003 o određivanju statuta izvršnih agencija kojima se dodjeljuju određeni zadaci u upravljanju programima Zajednice (9), a posebno njezin članak 66. prvi i drugi stavak,

                  —

                  uzimajući u obzir Provedbenu odluku Komisije 2013/779/EU оd 17. prosinca 2013. o osnivanju Izvršne agencije Europskog istraživačkog vijeća i stavljanju izvan snage Odluke 2008/37/EZ (10),

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0110/2019),

                  A.

                  budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

         1.

            daje razrješnicu direktoru Izvršne agencije Europskog istraživačkog vijeća za izvršenje proračuna Agencije za financijsku godinu 2017.;

         2.

            iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije, kao i u Rezoluciji od 26. ožujka 2019. o tematskim izvješćima Revizorskog suda u okviru davanja razrješnice Komisiji za financijsku godinu 2017. (11);

         3.

            nalaže svojem predsjedniku da ovu Odluku, Odluku o razrješnici za izvršenje općeg proračuna Europske unije za financijsku godinu 2017., dio III. – Komisija i Rezoluciju koja je sastavni dio tih odluka proslijedi direktoru Izvršne agencije Europskog istraživačkog vijeća, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017., str. 1.

         (2)  SL C 348, 28.9.2018., str. 1.

         (3)  SL C 413, 14.11.2018., str. 9.

         (4)  SL C 434, 30.11.2018., str. 16.

         (5)  SL C 434, 30.11.2018., str. 217.

         (6)  SL L 298, 26.10.2012., str. 1.

         (7)  SL L 193, 30.7.2018., str. 1.

         (8)  SL L 11, 16.1.2003., str. 1.

         (9)  SL L 297, 22.9.2004., str. 6.

         (10)  SL L 346, 20.12.2013., str. 58.

         (11)  Usvojeni tekstovi, P8_TA(2019)0243 (vidjeti stranicu 59. ovog Službenog lista).


Odluka Komisije od 02/10/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9522 - Brookfield Asset Management / ENGIE / TAG PIPELINES SUR) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 01/10/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9558 - Triton Fund V / All4Labels Group) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 02/10/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9533 - KKR & Co. Inc. / ARTÀ CAPITAL S.G.E.I.C. S.A. / Grupo Alvic FR Mobiliario, S.L) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 27/09/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9515 - TPG Asia GenPar VII Advisors, Inc. / Genting Hong Kong Limited / Dream Cruises Holding Limited) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (EU) 2019/1918 od 8. studenoga 2019. o potpisivanju, u ime Europske unije, i privremenoj primjeni Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2019.

text:
                  18.11.2019

                  HR

                  Službeni list Europske unije

                  LI 297/1

         ODLUKA VIJEĆA (EU) 2019/1918
         od 8. studenoga 2019.
         o potpisivanju, u ime Europske unije, i privremenoj primjeni Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2019.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Sporazum o partnerstvu u ribarstvu između Europske zajednice i Islamske Republike Mauritanije (1) („Sporazum”), odobren Uredbom Vijeća (EZ) br. 1801/2006 (2), stupio je na snagu 8. kolovoza 2008.

                     (2)

                     Protokol uz Sporazum o utvrđivanju ribolovnih mogućnosti i financijskog doprinosa predviđenih Sporazumom, koji je stupio na snagu istog dana na razdoblje od dvije godine, zamijenjen je nekoliko puta.

                     (3)

                     Protokol uz Sporazum koji je trenutačno na snazi (3) prestaje važiti 15. studenoga 2019.

                     (4)

                     Vijeće je 8. srpnja 2019. ovlastilo Komisiju za otvaranje pregovora s Islamskom Republikom Mauritanijom o sklapanju novog sporazuma o partnerstvu u održivom ribarstvu i protokola o provedbi tog sporazuma.

                     (5)

                     U očekivanju dovršetka tih pregovora Komisija je u ime Unije u pregovorima dogovorila Sporazum u obliku razmjene pisama o produljenju, za razdoblje od najviše godinu dana, Protokola o utvrđivanju ribolovnih mogućnosti i financijskog doprinosa predviđenih Sporazumom („Sporazum u obliku razmjene pisama”). Slijedom tih pregovora Sporazum u obliku razmjene pisama parafiran je 4. rujna 2019.

                     (6)

                     Cilj je Sporazuma u obliku razmjene pisama Uniji i Islamskoj Republici Mauritaniji omogućiti nastavak suradnje radi promicanja politike održivog ribarstva i odgovornog iskorištavanja ribolovnih resursa u mauritanijskim vodama, a plovilima Unije omogućiti obavljanje ribolovnih aktivnosti u tim vodama.

                     (7)

                     Kako bi se osigurao kontinuitet ribolovnih aktivnosti plovila Unije u mauritanijskim vodama, primjereno je privremeno primjenjivati Sporazum u obliku razmjene pisama od 16. studenoga 2019. ili bilo kojeg drugog kasnijeg datuma nakon njegova potpisivanja, u skladu s njegovom točkom 6.

                     (8)

                     Sporazum u obliku razmjene pisama trebalo bi potpisati i privremeno primjenjivati do završetka postupaka potrebnih za njegovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2019., podložno sklapanju navedenog Sporazuma.
            Tekst Sporazuma u obliku razmjene pisama priložen je ovoj Odluci.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u obliku razmjene pisama u ime Unije.

            Članak 3.
            Sporazum u obliku razmjene pisama privremeno se primjenjuje od 16. studenoga 2019. ili bilo kojeg drugog kasnijeg datuma nakon njegova potpisivanja (4) do završetka postupaka potrebnih za njegovo stupanje na snagu.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 8. studenoga 2019.

                  Za Vijeće

                  Predsjednica

               L. ANDERSSON

            (1)  SL L 343, 8.12.2006., str. 4.

            (2)  Uredba Vijeća (EZ) br. 1801/2006 od 30. studenoga 2006. o sklapanju Sporazuma o partnerstvu u ribarstvu između Europske zajednice i Islamske Republike Mauritanije (SL L 343, 8.12.2006., str. 1.).

            (3)  Protokol o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije za razdoblje od četiri godine (SL L 315, 1.12.2015., str. 3.).

            (4)  Glavno tajništvo Vijeća objavit će datum od kojeg će se Sporazum u obliku razmjene pisama privremeno primjenjivati u Službenom listu Europske unije.


title: Odluka (EU) 2019/1938 Europskog parlamenta i Vijeća od 18. rujna 2019. o mobilizaciji Europskog fonda za prilagodbu globalizaciji (EGF/2019/000 TA 2019 – Tehnička pomoć na inicijativu Komisije)

text:
                  26.11.2019

                  HR

                  Službeni list Europske unije

                  L 305/57

         ODLUKA (EU) 2019/1938 EUROPSKOG PARLAMENTA I VIJEĆA
         od 18. rujna 2019.
         o mobilizaciji Europskog fonda za prilagodbu globalizaciji (EGF/2019/000 TA 2019 – Tehnička pomoć na inicijativu Komisije)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 11. stavak 2.,
         uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
         uzimajući u obzir prijedlog Europske komisije,
         budući da:

                     (1)

                     Cilj je Europskog fonda za prilagodbu globalizaciji (EGF) pružiti potporu radnicima koji su proglašeni viškom i samozaposlenim osobama koje su prestale obavljati svoje djelatnosti zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te im pomoći da se ponovno uključe na tržište rada.

                     (2)

                     EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

                     (3)

                     Uredbom (EU) br. 1309/2013 određeno je da se svake godine na inicijativu Komisije može za tehničku pomoć upotrijebiti najviše 0,5 % najvišeg godišnjeg iznosa EGF-a.

                     (4)

                     EGF bi se trebao mobilizirati kako bi se pružila tehnička pomoć na inicijativu Komisije u iznosu od 610 000 EUR,

               DONIJELI SU OVU ODLUKU:

            Članak 1.
            U okviru općeg proračuna Europske unije za financijsku godinu 2019. mobilizira se Europski fond za prilagodbu globalizaciji kako bi se osigurao iznos od 610 000 EUR u odobrenim sredstvima za preuzimanje obveza i odobrenim sredstvima za plaćanje.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Sastavljeno u Strasbourgu, 18. rujna 2019.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednica

               T. TUPPURAINEN

            (1)  SL L 347, 20.12.2013., str. 855.

            (2)  SL C 373, 20.12.2013., str. 1.

            (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).